Общинска мрежа за енергийна ефективност ЕкоЕнергия

РЕШЕНИЯ
На Шестата годишна конференция на Общинската мрежа за енергийна ефективност ЕкоЕнергия, проведена на 16 и 17 април 2004 г. в София

След като изслушаха и обсъдиха отчета за дейността на мрежата за периода след Петата годишна конференция (2003 – 2003 г.) и плана за работа през 2004-2005 г. и след проведените дискусии, участниците в Шестата годишна конференция на ЕкоЕнергия взеха следните решения:
По организационните въпроси на ЕкоЕнергия
1. Приемат Отчета за дейността на ЕкоЕнергия за периода април 2003-април 2004 г.

2. Приемат Плана за дейността на ЕкоЕнергия за 2004 г. с направените по време на обсъждането уточнения.

3. Приемат за нови членове на ЕкоЕнергия общините, които са заявили желание за участие  и са представили Решение на Общинския съвет за присъединяване към сдружението съгласно Устава и упълномощават Управителния съвет и изпълнителния директор да задвижат процедурата по вписване на общините в сдружението.
4. Избират за членове на Управителния съвет за периода до Седмата годишна конференция на мрежата (2005 г.) следните общини: 

· Председател: община град Добрич

· Заместник-председател: община Видин

· Членове: общините Силистра, Свищов и Ловеч
5. Избират следните постоянни комисии:

· Комисия по Бюджет и финанси в състав общини: Габрово, Стара Загора, Свищов и Търговище

· Комисия по Устава, вътрешния правилник и членството в състав общини: Белене, Горна Оряховица и Силистра

· Комисия по Информация и обучение в състав общини: Благоевград, Бургас и Варна

· Комисия по Общинска енергийна политика в състав общини: Добрич, Ловеч и Пазарджик и Трявна.

6. Избират временна комисия по плана за работа на мрежата за 2004 г. в състав Бургас, Габрово, Горна Оряховица и Добрич, която в тримесечен срок да предложи за утвърждаване от Управителния съвет подробен план за работа с точни задачи, срокове и отговорници.

7. Изказват благодарност на община Пазарджик за активното и ползотворно участие в Председателството на неформалната мрежа и в Управителния съвет на сдружението.

8. Изказват благодарност на всички настоящи и бивши кметове, регистрирали сдружението Общинска мрежа за енергийна ефективност: д-р Иван Ценов, кмет на община Видин, Богомил Белчев, кмет на община Габрово, Никола Колев, кмет на община Горна Оряховица, Лъчезар Росенов, бивш кмет на община град Добрич, Желязко Домусчиев, бивш кмет на община Карлово, д-р Иван Колчаков, бивш кмет на община Пазарджик, Иво Андонов, кмет на община Силистра, д-р Евгени Желев, кмет на община Стара Загора и Дилян Енкин, кмет на община Троян.

По изпълнението на близките задачи на мрежата

9. Препоръчват на общинските съвети и кметовете на общините членки на ЕкоЕнергия:

· да съдействат на Общинските бюра за енергийна ефективност  за осъществяването на дейността им и поддържането на общинската енергийна база данни;

· да инициират семинари за общински съветници по проблемите на общинското енергийно планиране;

· да доработят  ускорено разработените по време на учебните курсове общински програми за енергийна ефективност във връзка със задължението по новия Закон за енергийната ефективност.
10. Препоръчват на общинските ръководства на новите членове на ЕкоЕнергия да съдействат за изграждане на Общински бюра за енергийна ефективност, за оборудването им с необходимата компютърна техника и за изграждането и поддържането на общинската енергийна база данни.
11. Възлага на Управителния съвет и секретариата да подготвят  промени в Устава на сдружението във връзка с приемането на нови членове.
По изпълнението на средносрочните задачи на мрежата

12. Потвърждават следните средносрочни приоритети на мрежата:

· утвърждаването на енергийното планиране като ключов елемент на управлението на местните ресурси;

· подготовката на местни специалисти по енергийно планиране;

· разширяването на възможностите на общините да прилагат съвременни финансови механизми и инициирането на проекти за повишаване на енергийната ефективност в общините на основата на обществено-частното партньорство;

· развитието и прилагането на нови инструменти за подготовка  на местни специалисти (Информационна борса за партньорство чрез енергийна ефективност, дистанционно обучение, консултантски център за техническа помощ). 

13. Приема Декларация във връзка с приключването на проекта “Стратегия за намаляване на емисиите от парникови газове чрез енергийна ефективност. Демонстрационна зона за енергийна ефективност в Габрово”, финансиран от Глобалния екологичен фонд (ГЕФ) чрез Програмата на ООН за развитие (ПРООН) и изпълняван от Центъра за енергийна ефективност ЕнЕфект, София.

